《衣带岭》
元代·刘崧

朝辞桃源溪，暮宿衣带岭。心同秋水净，思与群山永。

白云松际来，日入鸡犬静。苔藓依古垣，薜萝罥深井。

天清露气肃，衣袂忽已冷。明晨当远发，我驾思夙整。

西上挹高霞，蚕尖纵幽骋。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。